Gooi die asyn, rosyntjies en appelkose in 'n pot en laat staan die mengsel oornag. Voeg die oorblywende bestanddele by en prut op die stoof totdat die blatjang dik is. Stoor in gesterilliseerde bottels. Maak sowat 2,5 liter.
Spoel die druiwe goed af. Maak lae druiwe en suiker in 'n swaarboompot en los die suiker op oor lae hitte. Verhoog die temperatuur, voeg suurlemoensap by en kook die konfyt tot die stroop so dik is soos heuning. Verwyder van die hitte. Skep enige skuim af en skep konfyt in gesteriliseerde bottels. Bedek met gesmelte kerswas of sirkeltjies waspapier wat in brandewyn gedoop is. Laat afkoel en seël die bottels.
Weeg die hoeveelheid kumkwats af en sny 'n kruisie aan die onderkant van elk. Voeg net genoeg water by om die koemkwats te bedek. Verhit dit tot kookpunt en kook dit so sag dat 'n vuurhoutjie maklik deur die skil gedruk kan word. Weeg net soveel wit suiker af as die koemkwats geweeg het. Voeg die suiker by die vruggies asook die sap van een suurlemoen vir elke 1kg koemwats wat gekook word. Verhit die mengsel stadig tot kookpunt en roer dit aan die begin gereeld om die suiker te laat oplos. Kook die koemkwats oor matige hitte en begin die stroopdikte ná 'n halfuur toets. Skep 'n bietjie stroop op 'n koue piering. Laat dit afkoel en stoot dit met die voorvinger. As dit rimpels vorm, is dit dik genoeg. Die vruggies moet helder vertoon en deurgekonfyt wees. Skep die pitte wat uitgekook het en die skuim af. Bottel die konfyt warm en verseël dit dadelik.